कक्राझार , 10 अक्टबर : सोलिफु बोसोर 2020 माइथायनि थांनाय 27 जानुवारीखालि जानानै थांनाय बर'फोरनि थामथि जारिमिनारि गोजोन गोरोबथा थामहिनबा बिटिआर गोरोबथानि सागानगिरि इउनाइटेड बड' पिपुल्स अर्गेनाइजेसन सुंद'यै इउबिपिअआ बे बिटिआर गोरोबथानि गेजेरजों माखासे बोसोर सिगांनिफ्राय गावसिनि दाबि खालामबोबाय थानाय बि के वाइ अ सिआ मोखथां महर मोनबाय । बिटिआर गोरोबथानि दफायाव मख'नाय बादियै बिटिआरनि बाइजोआव थानाय बर' फिसाफोरनि जौगाथाय , रैखाथि आरो थामोन्थानि थाखाय बर' - कसारि वेलफेयार अटनमास काउन्सिल दाफुंनो बिजेपि दैदेन्नाय आसाम सरकारआ बावैसो सान सिगां मन्थ्रि केबिनेटआव गनायथि होनायनि साननैसो उनावनो इउबिपिअनि दैदेनगिरि आरो सोद्रोमाफोरा बिजेपि हान्जाखौ फैबाय थानाय बिसायख'थिफोराव आबुङै हेफाजाब होनो थाखाय थियारि जादों । गावसिनि दाबिखौ जाफुंसार होनायनि थाखाय फैबाय थानाय समफोराव सोलिफु राइज्यो सरकार खुंथायनि गोहोआव थानाय बिजेपि हान्जाखौ हेफाजाब खालामनायनि असिलायै शुक्रबारखालि इउ बि पि अनि आफादगिरि मिहिनिस्वर बसुमतारिजों लोगोसे आफादनिफ्राय सा 700 नि बांसिन बिबानगिरि आरो सोद्रोमाफोरा बि जे पि हान्जायाव हाबो । राइज्योनि राजथावनि गुवाहाटी नोगोरमानि श्रीमन्त शंकरदेब कलाक्षेत्रआव खुंनाय मोनसे मेहेरगोनां हाबाफारिनि गेजेरजों राइज्योनि गिबि मन्थ्रि सर्बानन्द सन'वाल , देहा आरो रांखान्थि मन्थ्रि ङ हिमन्त बिश्व शर्मा , राइज्यो बिजेपिनि आफादगिरि रन्जित दासजों लोगोसे गोबां मन्थ्रि , एम एल एफोर आरो बिजेपिनि गोबांथार दैदेनगिरिफोरनि नुजाथिनायाव इउबिपिअनिफ्राय सा 700 नि बांसिन दैदेनगिरि आरो सोद्रोमाफोरा बिजेपि हान्जायाव हाबो । इउबिपिअनि दैदेनगिरि आरो सोद्रोमाफोरखौ गिबि मन्थ्रिआ गामसाजों बरायनानै फैबाय थानाय समफोराव बिटिआरनि बाइजोआव थानाय बर' फिसाफोरनि थाखाय जौगाथायनि खामानि मावलांनो लोगोसे खौसेयै आसामखौ जौगाखांहोनायाव खौसेयै खामानि मावलांनो थाखाय खावलायो । बे हाबाफारियावनो मन्थ्रि हिमन्त बिश्व शर्मायाबो हान्जायाव गोदानै हाबफैनाय इउबिपिअनि गासै दैदेनगिरि आरो सोद्रोमाफोरखौ बरायनायजों लोगोसे सोलिफु राइज्यो सरकारआ बर' हारिनि अनगायै गासै हारिनि समान जौगाथाय आरो अन्सायलु हाबा मावनायनि थाखाय बिजेपिआ बे रोखोम हेफाजाबखौ मोन्नो हादों आरो बिजेपिजों लोगो नांनानै खामानि मावनो गोबांयानो सिगांबोदों होन्नानै फोरमायदों । 
इउबिपिअनिफ्राय सा 700 नि बांसिन दैदेनगिरि - सोद्रोमाफोरा बिजेपिआव